คลังสั่งรีดภาษีนอมินี
คลังสั่งสรรพากรขยายฐานรีดภาษีบริษัทนอมินี และผู้ประกอบการอี-คอมเมิร์ซ
20 ก.ค. 2559

คลังสั่งสรรพากรขยายฐานรีดภาษีบริษัทนอมินี และผู้ประกอบการอี-คอมเมิร์ซ
นายสมชัย สัจจพงษ์ ปลัดกระทรวงการคลัง เปิดเผยว่า ได้สั่งการให้กรมสรรพากรเข้าไปตรวจสอบการเสียภาษีของบริษัทนอมินีทั้งหมดในทุกภาคธุรกิจ โดยเริ่มจากบริษัทนอมินีทัวร์ต่างประเทศต่างๆ ที่มีขึ้นจำนวนมาก โดยให้ร่วมกับกระทรวงการท่องเที่ยวและกีฬา ดำเนินการตรวจสอบการเสียภาษีของนอมินีบริษัทท่องเที่ยวทั้งหมด
นอกจากนี้ กระทรวงการคลังยัง ได้ตั้งคณะกรรมการการเก็บภาษีธุรกิจอี-คอมเมิร์ซ โดยให้นายประภาศ คงเอียด รองปลัดกระทรวงการคลังเป็นประธาน โดยเชิญทุกหน่วยงานเข้าร่วม ทั้งกรมสรรพากร กรมศุลกากร กระทรวงเทคโนโลยีสารสนเทศและการสื่อสาร (ไอซีที) เข้ามาร่วมคิดหาแนวทางการเก็บภาษีใหม่ เนื่องจากที่ผ่านมายังพบว่ามีการรั่วไหลมาก ทำให้การ เก็บภาษีได้น้อย สำหรับการเก็บรายได้ปีงบประมาณ 2559 คาดว่าไม่มีปัญหา จะเก็บได้เกินเป้าเล็กน้อย แม้ว่ากรมภาษีจะเก็บภาษีได้ต่ำกว่าเป้าหมายจำนวนมาก เพราะมีรายได้พิเศษเข้ามาช่วย
ปลัดกระทรวงการคลัง กล่าวว่า กรมสรรพากรเร่งขยายฐานภาษีเป็นการเร่งด่วน เนื่องจากยังมีช่องขยายฐานภาษีได้อีกมาก จากข้อมูลในรอบ 7-8 ปี พบว่ากรมสรรพากรขยายฐานภาษีได้น้อยมาก การยื่นแบบภาษีบุคคลธรรมดาอยู่ที่ 10 ล้านคน มีผู้เสียภาษีประมาณ 4 ล้านคน การเสียภาษีนิติบุคคลไม่กี่แสนราย จากผู้ประกอบการทั้งประเทศสูงกว่า 1 ล้านราย มีผู้เสียภาษีบุคคลธรรมดาและนิติบุคคลเพิ่มขึ้นน้อยมาก จึงได้สั่งการให้กรมสรรพากรเร่งเข้าไปดูว่ามาจากสาเหตุอะไร และจะทำอย่างไรให้การขยายฐานภาษี ผู้ที่ไม่อยู่ในระบบภาษีเพิ่มขึ้น
"กระทรวงการคลังไม่ได้สั่งให้กรมสรรพากรไปรีดภาษีผู้เสียภาษีที่ถูกต้องอยู่แล้ว แต่ต้องการให้ไปขยายฐานภาษีคน ที่ไม่อยู่ในระบบ ซึ่งยังมีอีกมากที่กรมสรรพากรทำได้" นายสมชัย กล่าว